GROOT NUUS: DA skors Helen Zille
JY LEES NOU GROOT NUUS: DA skors Helen Zille
03 Junie 2017
Wes-Kaapse premier, Helen Zille. Credit: Getty Images
Die Demokratiese Alliansie het Saterdag bekendgemaak dat die party hul voormalige leier en die Wes-Kaapse premier, Helen Zille, geskors het ná sy 'n reeks kontroversiële twiets oor kolonialisme in die sosiale media geplaas het.
DA-leier, Mmusi Maimane, het die aankondiging tydens 'n mediakonferensie in Johannesburg gemaak.
"Dit het al hoe duideliker geword dat ek en Helen fundamenteel verskillende houdings het teenoor die missie wat die DA teen 2019 wil bereik, en die doelwitte en prioriteite wat daarvan sal kom," sê Mmusi.
Hy sê verder dat ons tans in 'n broos demokrasie leef en dat dit veral belangrik is om sensitief te wees teenoor die woede wat baie mense nog voel as gevolg van die land se verlede en nalatenskap.
"As die leier van die party, is dit my verantwoordelikheid om die publiek se vertroue weer op te bou. Dus, het ek vir Mev. Zille gevra om verskoning te vra aan beide Suid-Afrika en die DA. Sy het ongelukkig geweier.
"Dit is nie 'n maklike besluit nie, maar as die leier moet ek doen wat reg is vir die party en Suid-Afrika," sê hy verder.